ΓΡΑΠΤΗ ΕΡΩΤΗΣΗ E-2992/97 υποβολή: Paul Lannoye (V) προς την Επιτροπή (1η Οκτωβρίου 1997)

Θέμα: Συγκέντρωση όζοντος στα χαμηλά στρώματα της ατμόσφαιρας

Σύμφωνα με πληροφορίες που δημοσιεύθηκαν κατά τις τελευταίες εβδομάδες, φαίνεται ότι οι οριακές τιμές για την προστασία της υγείας από τη συγκέντρωση όζοντος στα χαμηλά στρώματα της ατμόσφαιρας ήταν τακτικά ξεπερασμένες κατά τους μήνες του καλοκαιριού, σε ολόκληρη την Ευρωπαϊκή Ένωση, ξεπεράστηκε όχι μόνον η τιμή των 180 μ/m3 (μέσος όρος σε διάστημα μιας ώρας), που συνεπάγεται την υποχρέωση ενημέρωσης του πληθυσμού, αλλά και η τιμή των 110 μg/m3 (μέσος όσος σε διάστημα 8 ωρών).

Ελλείψει αποτελεσματικής κοινοτικής πολιτικής για τη μείωση των εκπομπών διαφόρων οξειδίων του αζώτου και πτητικών οργανικών ενώσεων βραχυπρόθεσμα θα ήταν λογικό να πάρει η Ευρωπαϊκή Ένωση κοινά μέτρα για την προστασία των εργαζομένων που εκτίθενται σε υπερβολικές συγκεντρώσεις όζοντος και από τους οποίους απαιτείται μεγάλη σωματική προσπάθεια. Άμεσα εμπλεκόμενοι είναι κυρίως οι εργαζόμενοι του κατασκευαστικού τομέα που εργάζονται σε υπαίθρια εργοτάξια, όπως και οι αθλητές υψηλού επιπέδου, από τους οποίους απαιτούνται θεαματικές επιδόσεις.

Σκοπεύει η Επιτροπή να κάμει κάποια πρόταση για το θέμα αυτό βάσει του άρθρου 118 Α της Συνθήκης (τίτλος VΙΙΙ, κεφάλαιο 1);

Απάντηση του κ. Flynn εκ μέρους της Επιτροπής (1η Δεκεμβρίου 1997)

Η Επιτροπή έχει θεσπίσει ένα νομοθετικό πλαίσιο για την ενθάρρυνση των βελτιώσεων στον τομέα της ασφάλειας και της υγείας των εργαζομένων, συμπεριλαμβανομένων επιμέρους οδηγιών για την προστασία των εργαζομένων από κινδύνους κατά την εργασία που οφείλονται στην έκθεση τους σε χημικούς, φυσικούς και βιολογικούς παράγοντες. Το μεγαλύτερο μέρος της νομοθεσίας αυτής έχει μεταφερθεί στο εθνικό δίκαιο των κρατών μελών και οι εργοδότες οφείλουν να λάβουν μέτρα για την προστασία της υγείας και της ασφάλειας των εργαζομένων που εκτίθενται σε παρόμοιους κινδύνους, ακόμη και αν δεν υπάρχουν συγκεκριμένοι κανόνες για ορισμένα θέματα (π.χ. το όζον).

Σύμφωνα με την οδηγία 89/391/ΕΟΚ, ο εργοδότης είναι υπεύθυνος για την εισαγωγή μέτρων που θα συμβάλλουν στη βελτίωση της υγείας και της ασφάλειας των εργαζομένων κατά την εργασία ((EE L 183 της 29.6.1989. )), θα εξασφαλίζουν την προστασία της υγείας και της ασφάλειας των εργαζομένων και θα προβλέπουν τη διαβούλευση με τους εργαζόμενους για τα θέματα αυτά. Επομένως, ο εργοδότης πρέπει να αξιοποιήσει τις πληροφορίες που παρέχονται από τις αρχές όσον αφορά την ατμοσφαιρική ρύπανση λόγω του όζοντος, προκειμένου να ανταποκριθούν σε αυτήν τους την υποχρέωση. Οι πιθανοί κίνδυνοι για την υγεία από την υπερβολική συγκέντρωση όζοντος δεν μπορούν να περιοριστούν στα παραδείγματα που ανέφερε το αξιότιμο μέλος του Κοινοβουλίου και ενδεχομένως περιλαμβάνουν συγκεκριμένες δραστηριότητες κατά τις οποίες μπορεί να σημειωθεί απελευθέρωση όζοντος.

Η Επιτροπή αποφάσισε να συμπεριλάβει το όζον στον κατάλογο προτεραιοτήτων για τη θέσπιση οριακών τιμών έκθεσης κατά την εργασία. Σύντομα πρόκειται να αρχίσει η αξιολόγηση των πρόσφατων επιστημονικών δεδομένων.

Παρ' όλα αυτά όμως, οι εκπομπές ουσιών που εμπεριέχουν όζον (οξείδια του αζώτου και πτητικές οργανικές ενώσεις) αναμένεται να μειωθούν σημαντικά κατά τα επόμενα έτη, ως αποτέλεσμα της κοινοτικής νομοθεσίας για τις εκπομπές ρύπων στις μεταφορές ((έγγρ. COM(96) 248. )) και στη βιομηχανία, όπως την οδηγία 96/61/ΕΚ του Συμβουλίου σχετικά με την ολοκληρωμένη πρόληψη και τον έλεγχο της ρύπανσης ((EE L 257 της 10.10.1996. )) και την πρόταση οδηγίας του Συμβουλίου για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες βιομηχανικές δραστηριότητες ((EE C 99 της 26.3.1997. )).

Η Επιτροπή ετοιμάζει επίσης προτάσεις για τη θέσπιση νέων στόχων όσον αφορά την ποιότητα του ατμοσφαιρικού αέρα και το όζον καθώς και για μια ολοκληρωμένη στρατηγική για τη μείωση της εκπομπής ουσιών που περιέχουν όζον, όπως απαιτείται από την οδηγία 92/72/ΕΟΚ του Συμβουλίου σχετικά με την ατμοσφαιρική ρύπανση από το όζον ((ΕΕ L 297 της 13.10.1992. )) και την οδηγία 96/62/ΕΚ του Συμβουλίου για την εκτίμηση και τη διαχείριση της ποιότητας του αέρα του περιβάλλοντος ((ΕΕ L 296 της 21.11.1996. )). Οι προτάσεις αυτές αναμένεται να εγκριθούν από την Επιτροπή το 1998. Οι βελτιώσεις όσον αφορά την ποιότητα του αέρα που αναμένεται να επέλθουν τα επόμενα χρόνια θα ωφελήσουν σαφώς και τους εργαζόμενους.